I løbet af dagen er det strømmet ind med kondolencer fra både duoens venner og landets statsminister til den nu afdøde Leo Nielsen. Her til aften har Sussi Nielsen valgt at tale med TV2 Nord om, hvordan dagen har været. - Jeg må indrømme, at jeg har haft det virkelig mærkeligt i dag. Jeg har haft det, som om jeg har haft en tung kappe omkring mig. Det lettede, da bedemanden kom sidst på eftermiddagen og tog leo ud. Jeg har ellers ikke haft noget at gøre med ham. Det var hjemmeplejen, der kom og fandt ham, og klædte ham på. Han kommer afsted i smoking og med en af hans poser pibetobak, fortæller Sussi Nielsen og fortsætter: - Lige nu har jeg det rimelig okay, men der har også været mange følelser hele dagen. Hele familien har været her. På Facebook skriver du, at han sov ind i nat. Var du ved hans side? - Nej, jeg var ikke ved hans side, men jeg vågnede klokken 3 i nat og følte mig urolig, så det er sådan set derfor, jeg ved det ikke helt præcist... Men det kan også passe med den måde, han var kold på, da jeg stod op. Det er derfor, jeg tror, det var der i nat, siger Sussi. Har du i ugen op til forberedt dig på, at han skulle gå bort? - Lige meget hvor meget man forbereder sig på, at en person skal væk herfra, så er man ikke forberedt alligevel. Altså jeg har overhovedet ikke forberedt mig på, at det ville føles så tungt. Jeg havde troet, det ville føles som en lettelse. Nej, der skal sgu nok komme tidspunkter, hvor der er nogle følelser, der skal ud, men så ved jeg heldigvis, at jeg har rigtig mange gode venner, jeg kan ringe til. Du kan se hele interviewet øverst i artiklen.

Opsummering:
Sussi Nielsen er i dag blevet enke.